TASCO บวก 4% ลุ้นโชว์ผลงาน Q2 โตรับยอดขาย “ยางมะตอย” พุ่ง
TASCO บวกเกือบ 4% จับตาผลงานไตรมาส 2/64 โตเด่นรับ "ไฮซีซั่น" หลังยอดขาย “ยางมะตอย” พุ่ง
15 มิ.ย. 2564

ผู้สื่อข่าวรายงานว่า ราคาหุ้น บริษัท ทิปโก้แอสฟัลท์ จำกัด (มหาชน) หรือ TASCO ณ เวลา 15.05 น. อยู่ที่ระดับ 20.90 บาท บวก 0.80 บาท หรือ 3.98% สูงสุดที่ระดับ 21.20 บาท ต่ำสุดที่ระดับ 20.20 บาท ด้วยมูลค่าการซื้อขาย 1.61 พันล้านบาท

ด้าน นายชัยวัฒน์ ศรีวรรณวัฒน์ กรรมการผู้จัดการใหญ่ TASCO เปิดเผยว่า บริษัทคาดผลการดำเนินงานในไตรมาส 2/64 เติบโตต่อเนื่องจากไตรมาส 1/64 เป็นไปตามปริมาณการขายยางมะตอยในประเทศที่คาดว่ายังเป็นช่วงพีคจนถึงเดือน มิ.ย.64 หรือเติบโตต่อเนื่องจากไตรมาสแรก ขณะที่ราคาขายในประเทศยังเพิ่มสูงขึ้นจากเป็นช่วงไฮซีซั่นของธุรกิจ
ส่วนปริมาณการขายในต่างประเทศ คาดปรับตัวลดลงเมื่อเทียบกับปีที่ผ่านมา เนื่องจากได้ปรับลดการขายเทรดดิ้งลง ทั้งนี้ประเทศฟิลิปปินส์ และอินโดนีเซีย ยังได้รับผลกระทบจากโควิด-19 แต่ประเทศอื่นๆ เช่น เวียดนาม ลาว กัมพูชา ยังขายได้ดี โดยเฉพาะกัมพูชา ที่คาดว่าปีนี้น่าจะทำยอดขายได้ดีอีกปีหนึ่ง
“คาดไตรมาส 2/64 เป็นช่วงพีค สำหรับปริมาณการขายในประเทศไปจนถึงเดือนมิ.ย.64 หลังจากนั้นก็จะเข้าสู่ฤดูกาลทำงานแบบปกติ และติดตามดูในเรื่องของงบประมาณปี 65 ว่าจะสามารถจัดสรรได้ทันเดือนต.ค.64 หรือไม่ หากจัดสรรได้ทัน เชื่อว่าฤดูกาลทำงาน ของปีงบประมาณ 65 จะอยู่ในช่วงไตรมาส 4/64 ต่อเนื่องถึงไตรมาส 1/65” นายชัยวัฒน์ กล่าว
ทั้งนี้ บริษัทยังคงเป้าหมายปริมาณการขายปีนี้ที่ 1.2-1.25 ล้านตัน ปรับตัวลดลงจากปีก่อนที่อยู่ที่ 1.75 ล้านตัน เนื่องจากการซื้อน้ำมันดิบเข้ามาผลิตเป็นยางมะตอยน้อยกว่าปีก่อน และการปรับลดการขายแบบเทรดดิ้ง โดยในไตรมาส 1/64 มีปริมาณการขายยางมะตอยรวม 0.3 ล้านตัน เป็นในประเทศ 0.15 ล้านตัน และต่างประเทศ 0.15 ล้านตัน
ส่วนการเรียกร้องค่าสินไหมทดแทนจากบริษัทประกันภัยสำหรับความเสียหายจากการที่ธุรกิจหยุดชะงักจากเหตุเพลิงไหม้ถังเก็บน้ำมันดิบที่โรงกลั่นประเทศมาเลเซีย บริษัทฯ คาดว่าจะสามารถได้รับค่าสินไหมทดแทนฯ งวดสุดท้ายปลายไตรมาส 2/64 หรือต้นไตรมาส 3/64
 